பின்னர், விடுதலைச் சிறுத்தைகள் கட்சித் தலைவர் தொல். திருமாவளவன் வந்து சமதானம்செய்து, தினகரனைப் பாதுகாப்புடன் அனுப்பி வைத்தார். இது, அ.தி.மு.க-வினரின் மத்தியில் மிகப்பெரும் சலசலப்பை உண்டாக்கியது. இந்நிலையில், தினகரன் தன் ஆதரவு எம்.எல்,ஏ-க்களோடு கலந்தாலோசித்தார். "நாம் அனைவரும் அனிதா வீட்டுக்குப் போவோம். என்ன நடக்கிறது என்று பார்ப்போம்" என வெற்றிவேல் எம்.எல்.ஏ சொல்லியதோடு, தினகரன் ஆதரவு எம்.எல்.ஏ-க்கள் அனைவரும் தங்களின் ஒருமாதச் சம்பளத்தைக் கொடுப்பது என்றும் முடிவுசெய்தனர். இந்நிலையில், அனிதா மரணமடைந்து 30-வது நாள் துக்கம் அனுசரித்த நாளன்று வருவதாக திருமாவளவனிடம் தெரிவித்தாராம் தினகரன். அனிதா வீட்டுக்கு 20 எம்.எல்.ஏ-க்கள் மற்றும் அரியலூர், பெரம்பலூர் அ.தி.மு.க. மாவட்டச் செயலாளர்கள், கட்சியின் பொறுப்பாளர்கள் என மாநாட்டுக்கு வருவதைப்போன்று திரளாக வந்துள்ளனர்.